1Emti vahi Kristus bake tu vuzehi meedam dam oa, um biem bake nasi ozomale. Em gi Kristus Yesus labe Aba Aho gagoho im meedam dàt Aho meedaha Im Neàna lam eho uba Yahudi damat modem vab dam bake vou vameatedume, “Um neàdedase,” lahame vou vameatedam dàt modemu damat em si sel niba ousdam bak. Ame Da Kristus labe Aba Aho tohedateli meedaha bak labet um Yahudi damat modem vab damti im Yahudi dam nimti debu behàsudehenàme Alat fa vazisi vàmadehemu eho Paulusat sel niba ousdamda nibe uba vi ozome Ala bake tom gagodam bak. 2Alat amu eba neha, “Paulus oho le, ‘Em abo meia ozahit deeli im neà bak modi esuidam Ala am tame,’ laham Im Neàna lam oho Yahudi damat modem vab dam bake vou vameatedale,” lahame eba amu fi hasi gagu oluhemu eho uba Yahudi damat modem vab dam bake ame baket modehe bak. Laham bak lam um aime ozobohuna taia? Um ba vabiem vabak. 3Alat Aba Aho fet ozome esuhu im abo Aho amu modi fi gatehe vab im lam Aho fa eba modi ozobohudi fi gatei ame bak lam eho sunit amu zoho niba toehe bak. 4Eho sunit amu zoho niba toehena lam uho iademe aame ozodameam làhà uho gi nehi ozome gagodam bak. “Aa làhà! Alat Aba Aho fet ozome esu vastehe im abo Kristusat Aho meedaha im lam ame da Paulusat abo ozobohudi fi gatehe dàt modem bak,” lahame um ab ozobohudemam bak. 5Aham di iube Alat Aba Aho lab fet ozome esuhu im lam dam ahamdate vastehe bak. Lahana ba etei di nim Alam Aha Nutabe Neàna labe fa iba abo Yesusat Aho gagu olu Am im vameadume esmozi laiam dam zi nimti labi Alat vameadaha im aime fa dam bake ahate vameaidam dam zi nimti abo Alat Aba Aho fi hasi ozoho dam lamota fa ahate ozobohudi fi gatedaha bak. 6Alat Aho lab fet ozome esuhu im lam abo etei eba lab modi ozobohudi fi gatehe im lam gi neha: Alat amu neha, “Aho Am damalehe dam laba neà bak meeda tame,” laham bak lam ba Israel labe aba aho vou faat ledaha dam abo Yahudi dam labe iho Am Adate tu vuzehi meedam dam lamota ame neà bak meedam vabak. Abo Yahudi damat modem vab dam labe iho laha Am Adat Kristus Yesus labe Aba Aho meedaha Im Neàna laba aime tu vuzehi fa Amti vou ali ahu vàmadehemu ame dam niba laha ame neà bak tau meedam bak. Labi laha Yahudi damat modem vab damti Yahudi damti ba debu behàsudehena ozomom vaba gi debu vàmteana ààmom bak. Labi laha um Yahudi damat modem vab dam labe uho Kristus bake tu vuzehi Amti vou ali ahu vàmadehemu Alat Am damalehe dam laba fet gagu esuhuna lam um fa Yahudi damti vahi ame baket tau vadam bak. Labihasu Alat aham di iube dam ahamdate vastehe Im Neàna am bak. 7Alat amu neha, “Yahudi damti Yahudi damat modem vab damti akatihasu meedam labe debu vàmteana ààmoela?” laham Im Neàna lam eho lab vou vameatedam bak lam am debu gi nehaha bak. Ehemo ozome meedam imot meedaha vabak. Gi Alat eba ozahit deeli im neà bak modi esuidalo meedam labe eba gagu fi hasi eho ame im dedateli ame bak lam meedam bak. Alat Am feàna labet eba modi vizi eho fa ame Im Neàna lam vou vameatedam bak. 8Uho bak nim ozomale. Alam damaleheda ahebu ozom di bisi feà vaba abo ee vousaha vabda em am bak. Lahamnàme Alat eba ozahit deeli neha, “Kristus labe Aba Aho iba im neà bak meedam bak lam abo feà labe ba dem bi moho Im Neàna lam eho fà Yahudi damat modem vab dam bake vou vameatedase,” lahame eba ozahit fi hasi gagu oluhu bak. 9Aham di iube asum ahoba iuba modealahana zi lamti bak adba niba modealahana zi nimti labihasu ahebu alimeat modehe Ala labe Aho neham bak fet ozo, “Ame Yahudi damti Yahudi damat modem vab damti labihasu iho Kristusti vou ali ahu vàmadehedaleàmu Aho ame dam debu behàsudehena modi fa vazisi debu vàmteana ààmose,” lahame fet ozome esuhu bak lam gi aham di iube dam ahamdate vasti modesdume etei di nibe vou fusi eba ab modi fi gateham bak. “Ame im lam dam ahebu laha modi ozobohudi fi gatedase,” lahame eba gagu fi hasi oluhu labe eho ame bak lam ab meedamam bak. 10Alat neha, “Eho gi neham bak meedase,” lahame eba gagu fi hasi oluhu bak. “ ‘Alat Aba Aho fet ozome esuhu im lam ba ahusobuli meedam vaba gi Ahamo ozobohudi la modi le modidam Alat modem bak,’ laham bak lam iho Kristus bake tu vuzehi vahi meedam dam nibe iho etei di nibe faasi meedam bak labet modi asum doni beaba bak laba azimna labe im boehàda zi lam ahebu fà modi ozobohudi fi gatedase,” lahame Alat ahit eba gagu fi hasi oluhu bak. 11Alat Aba Aho lab fet ozome esuhu bak lam gi aham di iube na ahebu meedaha vab di iube fet ozome esuhu labe ab lahasdam bohu modesdamam bak. Im Boehàda Kristus Yesus labe Aba Aho meedaha bak labet Alat Aba Aho aham di iube fet ozome esuhu bak lam ab modi imbodeham bak. 12Iho Kristus Yesus bake tu vuzehi Amti vou ali ahu vàmadehemu iho etei di nibe Ala bake tom gagodam di im ba iedehe vaba gi, “Im ibida Alat ba ailahigeàmom vaba abo aim bak,” lahame ozome ahu vàmadi Aba fusi tom gagodam damat modem bak. 13Alat amu eba gagu eho im Abada meedàmu eho uba laha nehame gagolo modem bak. Eho um neàdedam bak laba ozome ame Im Neàna lam vou vameatedume modeha damat em si sel niba ousu geàdam bak nim um aidamnàme um ahu a bisi vi ozodamule. Gi neham bak ozodale. “Paulus gi modehe vabak. Im ba diamut feà damalem bak laba ozome Paulusat gi ozahit meedam bak.” Uho labihasu vi ozodam labe um ahu vei neàdi teudedam bak am bak. 14Emti vahi Kristus bake tu vuzehi meedam dam Yahudi damat modem vab dam oa, uho Kristus bake tu vuzehi Amti vou ali ahu vàmadehemu Alat uba im neà bak duana tau meedam bak laba ozome eho im Ai Ala bake ahu adat iedi ahit ogomasu biti tom gagodam bak. 15Im Ai Ala lam iho Kristus bake tu vuzehehe dam abo bak niba esdam lahasuhu dam debu meime labi asum ahoba iuba esuhu dam lamti labihasu ahebu iho vahi gi, “Ai,” lahadamda Am am bak. 16“Uho Kristus bake tu vuzehi meedam labe uho gi Amti vou ali ahu vàmadi meedam bohu ba voou setem vabak meedase,” lahame eho gi im nehasu Ala bake tom gagodam bak. “Bisi feà modem Alat modem labe Am Aha Nutabe Neànat um ahu laba modi vizi gi labaha bohu teudedase. Labi laha ut labe am omnao bak adba bake nom ilu teudem bak laba ozome uho fa neo laha gi Ala Am Adat Kristus Yesusti dam totbahoti deeli meedam bohu meedase,” lahame eho labi Ala bake tom gagodam bak. 18Kristus iba deeli meedam bak lam ba koena modem vaba abo duana deeli meedam labe ba zohobu vab imot modem bak. Abo nobu damat ehum diat ad vou usem vabak lamti uloho bak. Abo kebitem feà damat laitem diat zizem biem bak lamti uloho bak. Ame bak lam feà labe ba akati meia vahokedume ozobohude? Ba Kristus iba deeli meedam bak lam novam bak im ba ozome ozobohudem vabak. “Laham bak lam umti Alam damaleheda zi totbaho lamti Alat uba modi vizi teudi ame bak lam ozobohudi fi gatedase. Labi uho ame bak lam ozobohudi fi gatehe labe Alat Aba Aho modem bak ahebu fà uba modi vizedase,” lahame eho Ala bake labihasu tom gagodam bak. 20Eho gi nehasu Ala bake vou baedam bak. Alat Am feà bak lam im ahu ad niba vizi vabiedamna lam abo feà labe ibi iho ozom bak modeo, ibi iho gagu vi aidam bak modeo, vafozi Ahamo fetehesuhunat modem bak. 21Alat Aho Kristus bake modi vizi Aho meedaha im lamti labi Kristus bake tu vuzehi vahi meedam dam laba Aho modi vizi iho meedaha im lamti labihasu meedam labe Alat Am feà bak lam damat fà aame ozobohudi gi Ala bake vou baedam bohu meedase. Labihadase.
ace_Latn